**Szakmai beszámoló – Erasmus +**

**Debreceni Egyetem Kossuth Lajos Gyakorló Gimnáziuma és Általános Iskolája**

**Tarragona (Spanyolország) 2019.11.09.-2019.11.16.**

A *Join the European Table* programunk harmadik projekttalálkozójának keretében lehetőséget kaptunk, hogy bemutassuk az előzetesen elkészített előadásainkat a bevándorlás témájával kapcsolatban. Érdekes volt látni, hogy minden országnak sikerült egy-egy sajátos nézőpontból megragadnia és feldolgoznia a kiadott feladatokat.

A magyar csapat interjút készített Léderer Andrással a Helsinki Bizottság képviseletében. Igazán átfogó képet kaptunk több szervezet munkájáról és megható történeteket is hallhattunk a témával kapcsolatban. Az új információk további elmélkedésre késztették csapatunkat, melynek eredményeként egy igazán átható előadással tudtunk készülni a többi nemzet diákjainak és tanáraiknak. Elmondhatjuk, hogy sikeresen elindítottunk egy eszmecserét a diákság körében, melynek eredménye végig kísérte az egész heti munkánkat.

További feladatunk volt még egy film vagy szépirodalmi mű elemzése és feldolgozása, ezért mi a magyar filmrendező, Zurbó Dorottya játékfilmjét, a Könnyű leckéket választottuk. A filmben nem kerül központi szerepbe maga a bevándorlás fogalma, mégis tudjuk, hogy hatalmas szerepet tulajdoníthatunk neki. Egy szomáliai lány magyarországi integrálódásának nehézségeit és örömeit követhetjük végig egy sajátos szemszögből. Az elemzésből egy prezentációt készítettünk, amely pozitív visszajelzést kapott a többi résztvevőtől is - az interjúnkhoz hasonlóan. A témaválasztásunkat a napi aktualitás is befolyásolta, hiszen a film főszereplője nemrégen magyar állampolgárságot kapott.

Számos előadáson vettünk részt az egy hét során. Megismerhettük az Open Arms nevezetű civilszervezet munkáját, akik egészségügyi és pszichológiai segítséget nyújtanak a bevándorlóknak. Lehetőségünk adódott bepillantást nyerni a Stop Mortum és az URV Solidaria szervezetek működésébe és munkájukba is, amelyek hasznosnak bizonyultak a hetet lezáró projektmunkáink során is.

A találkozó utolsó napján vegyes, nemzetközi csapatokban dolgoztunk. A feladatunk a heti közös munkánkhoz kapcsolódó és megszerzett ismeretanyagokat tükröző plakátok készítés és annak a bemutatása volt. Az egy hetes projekttalálkozó lezárásaként közös búcsúvacsorán vehettünk részt.

Természetesen sikerült időt szorítanunk egy kis kulturális kikapcsolódásra is, melynek keretében meglátogattuk Barcelona főbb nevezetességeit, továbbá Tarragona és Montblanc városát.